PARTICULARITĂŢI ALE VÂRSTEI PREȘCOLARE 1.1. Caracterizare generală a stadiului Perioada cuprinsă între 3-6/7 ani este una de mare însemnătate în viața copilului. În acest interval de vârstă el intră pentru prima dată în mediul instituționalizat al grădiniței. Noul cadru în care intră copilul, unul al educației în special formale plasează copilul într-o constelaţie nouă de relaţii sociale în care el nu mai este „cel mai important", aşa cum este considerat ca minor în familie chiar şi în condiţiile în care nu este copil unic, ci îşi începe ucenicia unei noi experienţe alături de covârstnici cu statut egal. ( Niculescu, R., M., 2007) „Acest stadiu este acela în care copilul, fixându-şi oarecum singur locul prin criza de opoziţie şi disociindu-se în oarecare masură de lumea ambiantă descoperă că există o realitate externă care nu depinde de dânsul şi de care trebuie să ţină seama dacă vrea să-şi atingă scopurile". (Osterrieth P., pag 86-87) Comportamentul copilului începe astfel să capete o nuanță mai realistă și mai obiectivă. În jurul vârstei de șase ani copilul se poate detașa de activitatea ludică penru a se orienta spre îndeplinirea unor sarcini, obiective care îi produc satisfacție și plăcere. „La trei ani şi jumătate sau la patru ani te prefaci că scrii; la şase ani eşti în stare să înveţi scrisul cu adevărat şi să depui în acest scop eforturi mari; a fost atins un anumit grad de maturizare care face posibilă şcolarizarea". (Osterrieth, P., pag 86-87) Perioada preşcolară (după U. Şchiopu, E. Verza, 1997, p. 127 şi Golu, Verza, Zlate, 1993, p. 77) poate fi împărţită în trei subperioade: preşcolarul mic (3-4 ani), preşcolarul mijlociu (4-5 ani) şi preşcolarul mare (5-6 ani). Jocul rămâne activitatea dominantă a acestei etape, dar el începe să se coreleze cu sarcinile de ordin educativ. Preşcolarul mic se caracterizează printr-o puternică expansiune, copilul trăieşte frenezia explorării mediului. Perioada preşcolară mică este cea de trecere de la centrarea organismului pe satisfacerea necesităţilor imediate spre activităţi în care modalităţile de satisfacere sunt mai complexe şi mai ales de tip psihologic. Preşcolarul mijlociu se adaptează mai uşor mediului din grădiniţă, jocul este mai bazat pe acţiuni, iar activităţile obligatorii sunt mai solicitante. Cunoştinţele despre mediul înconjurător sunt mult îmbogăţite. Preşcolarul mijlociu manifestă o maximă receptivitate faţă de mediul înconjurător, fapt ce îi dezvoltă percepţia, care devine un proces orientat, cu sarcini şi modalităţi proprii de realizare. Reacţiile emoţionale sunt mai controlate şi mai în acord cu cerinţele părinţilor sau educatorilor. O altă caracteristică este ritmul accelerat al socializării copilului. Se instalează mai evident unele trăsături caracteriale care conturează viitoarea personalitate. Preşcolarul mare. Activităţile preşcolarului mare sunt din ce în ce mai sistematice, deşi activitatea de bază rămane jocul. Începe pregătirea pentru şcoală. Percepţia transformată în observaţie se exersează şi devine pricepere, limbajul capătă o structură mult sistematizată şi închegată fiind constituit după regulile gramaticale; apar primele forme ale gandirii logice, orientate spre sistematizare şi observarea faptelor particulare; sunt utilizate unele procedee de memorare; atenţia voluntară devine de mai lungă durată. Dezvoltarea copilului şi a individului în general se desfășoară pe mai multe paliere. Cea mai răspândită modalitate de clasificare a domeniilor dezvoltării (după Bloom) cuprinde: 1.2. Caracteristici ale dezvoltării fizice Dezvoltarea fizică include tot ce ţine de dezvoltarea corporală (înălţime, greutate, muşchi, glande, creier, organe de simţ), abilităţile motorii (de la învăţarea mersului până la învăţarea scrisului). Tot aici sunt incluse aspecte privind nutriţia şi sănătatea Odată ce au trecut de perioada copilăriei mici, caracterizată de o dezvoltare fizică și motorie rapidă copiii preșcolari au o creștere constantă. În jurul vârstei de 3 ani preșcolarii încep să piardă din grăsimea de bebeluș și capată un aspect mai zvelt și mai atletic; mușchii abdominali se întăresc și burtica devine mai plată și, chiar la aceasta vârstă mică, băieții au musculatura mai dezvoltată decât fetele. Disproporționalitatea dintre cap și restul corpului se păstrează, însa nu mai este atât de evidentă. Deși schimbarea este dramatică, dezvoltarea este mai stabilă și mai lentă decât înainte de vârsta de 3 ani. În perioada preșcolară copiii cresc cu 5 - 8 cm si 2 - 3 kg în fiecare an. (Șchiopu, U., Verza, E. 1997) Dezvoltarea creierului și a sistemului nervos la copilul preșcolar face posibilă dezvoltarea cognitivă și a motricitații. Cele două emisfere ale creierului se dezvoltă în mod diferit - emisfera stângă (responsabilă de limbaj, scriere, logică și aptitudini matematice) se dezvoltă mai mult la vârsta 2 - 6 ani, iar emisfera dreaptă (responsabilă de creativitate, imaginație și aptitudini artistice și muzicale) se dezvolta mai mult intre 7 si 11 ani. Tot acum are loc schimbarea şi dezvoltarea structurii muşchilor (descreşte ponderea ţesutului adipos), pielea devine mai elastică şi mai densă. Procesul de osificare se intensifică (apar mugurii dentiţiei definitive şi se osifică oasele lungi ale sistemului osos). Datorită faptului că nu toate organele şi segmentele corpului se dezvoltă identic copilul are o înfăţişare uşor disproporţionată (de exemplu între 3 şi 4 ani capul este mai mare în raport cu corpul, iar membrele mai scurte în raport cu toracele). Dezvoltarea motricităţii se face în sensul creşterii preciziei mişcărilor (ele sunt mai fine, complexe şi mai sigure) şi dezvoltării echilibrului. (Găișteanu, M., p. .37). Se dezvoltă funcțile motorii de bază sau grosiere (fugă, sărituri, întoarceri, aruncări, legănare, dans) și funcțiile motorii complexes sau fine (desenare, încheierea șireturilor, scris). Achiziționarea de noi deprinderi fizice se face prin observarea comportamentului altor persoane, apoi prin imitarea comportamentului (în urma formării unei imagini mentale), pe baza motivaţiei copilul imită comportamentul, după care repetă comportamentul pentru a-l perfecționa. (Șchiopu, U., 1963) Volumul creierului se modifică şi el de la 350 gr, cât are la 3 ani, la 1200gr, spre sfârşitul perioadei. Ca urmare a diferenţierii neuronilor şi sistemului nervos periferic, scoarţa cerebrală dobândeşte un rol de coordonare al întregii activităţi psihice a copilului. (Șchiopu, U., Verza, E. 1997) Dezvoltarea explozivă a motricităţii acestei vârste duce la sporirea autonomiei, pe de o parte, dar şi la o dezvoltare psihică superioară vârstei anterioare. Jocurile de mişcare, de construcţie, desenul, modelarea plastilinei sunt activităţi care stau la baza dezvoltării abilităţilor intelectuale, cu alte cuvinte potenţează dezvoltarea cognitivă. 1.3. Caracteristici psihice Vârsta preşcolară constituie perioada structurării viitoarei personalităţi; în această perioadă se produc progrese remarcabile ale sensibilităţii tuturor organelor de simţ. Coordonarea dintre tact și văz se îmbogățește, copilul putând recunoaște un obiect doar prin palpare, fără să îl vadă și invers. Copilul face progrese şi pe plan gustativ şi olfactiv, mediul de provenienţă având un rol decisiv în reglarea preferinţelor şi aversiunilor sale pe acest plan. Sub raport perceptiv apar o serie de achiziţii notabile, în sensul trecerii de la forme elementare de percepţie la forme superioare, ca observaţia. În domeniul reprezentărilor se produc modificări, ceea ce conferă mai multă consistenţă şi fluiditate vieţii sale interioare, contribuind la dezvoltarea gândirii. (Șchiopu, U., Verza, E. 1997) Copilul este considerat de multe ori un adult în miniatură, părinții și de multe ori și cadrele didactice având exigențe poate prea mari în ceea ce privește comportamentul său care nu sunt conforme cu gradul său de dezvoltare cognitivă, emoțională sau fizică. Jean Piaget, a formulat în anii 1920 o teorie privind stadiile dezvoltării intelectuale și a relaționat aceste stadii de dezvoltarea creierului. Este important ca părinții și educatorii să cunoască abilitățile intelectuale ale preșcolarului, pentru a avea așteptări realiste de la acesta. Potrivit lui Piaget, perioada preșcolară corespunde stadiului pre-operațional de dezvoltare intelectuală (2 - 4 ani) și stadiului intuitiv de dezvoltare intelectuală (4 - 7 ani), în care inteligența este demonstrată de utilizarea simbolurilor, limbajul se matrurizează, se dezvoltă memoria și imaginația, însă gândirea este un proces ilogic și ireversibil, iar gândirea egocentrică predomină (copilul dorește să fie doar el în centrul atenției) Gândirea copilului la această vârstă prezintă elemente situativ-concrete. Având în vedere că gândirea lui se desfășoară concomitent cu activitatea el nu poate anticipa prea mult, de aceea nu poate prevedea rezultatele acțiunilor sale. Acțiunile adesea nechibzuite ale preșcolarului se datorează tocmai acestei lipse de previziune.(Bogdan, T.,Stănculescu, I., I., 1968) O dată cu folosirea cuvintelor copilul devine capabil de gândire simbolică. Folosindu-se de cuvinte ca simboluri ale obiectelor, fenomenelor, persoanelor, acţiunilor copilul îşi dezvoltă abilitatea de a înţelege şi de a comunica. El are posibilitatea la această vârstă de a se juca "de-a şcoala", "de-a mama", dezvoltând astfel jocul imaginar în care cuvintele înlocuiesc situaţiile concrete. Se mai observă de asemenea jocul simbolic prin intermediul căruia sunt folosite substitute pentru a înlocui obiectele reale (un cub de lemn poate fi telefon, un băț poate fi un cal etc). ( Piaget, J., 2005 ) Alte caracteristici întâlnite în această etapă sunt animismul (tot ceea ce îl înconjoară pe copil este însuflețit; animalele, jucăriile, obiectele pot vorbi sau râde), sincretismul (înţelegerea globală, nediferenţiată a fenomenelor), realismul nominal (copilul consideră numele obiectelor ca pe o însuşire intrinsecă a lor), caracter practicsituaţional (judecăţile individului sunt dependente de experienţa). Memoria este predominant mecanică și involuntară. Pe măsura înaintării în vârstă prrogresele sunt evidente, astfel că pe la 4-5 ani apare memoria voluntară. Un alt aspect important în privința memoriei este faptul că aceasta are o puternică amprentă afectogenă, în sensul că un copil reține mai ușor ceea ce l-a emoționat intens, fie pozitiv sau negative. (Șchiopu, U., Verza, E. 1997) La începutul perioadei limbajul este predominant situativ, format din propoziții simple. Înaintând în vârstă limbajul se transformă într-unul comtextual, vorbirea este tot mai clară și gesturile se transformă în comunicare verbală. Volumul vocabularului creşte de la un vocabular mediu de 700 – 800 de cuvinte la 3 ani la 1.000 de cuvinte la 4 ani, pană la 2.500 de cuvinte la 6 ani (W. Stern) şi creşte preponderenţa vocabularului activ faţă de cel pasiv. Din punct de vedere calitativ se observă progrese remarcabile: · se ameliorează corectitudinea pronunţiei, expresivitatea vorbirii şi folosirea acordului gramatical; · comunicarea gestuală se estompează; · apare conduita verbală reverenţioasă (de pildă utilizarea pronumelui de politeţe "dumneavoastră" în relaţiile cu persoanele străine); · se dezvoltă şi caracterul generativ al vorbirii, în sensul capacităţii copilului de a construi cuvinte noi mai mult sau mai puţin inspirate (ex. "urlăreţ"); Memoria are și un caracter concret – intuitiv, ceea ce înseamnă că va avea un impact mai puternic o informație care este susținută de un suport visual. · se structurează şi limbajul interior (vorbirea pentru sine), după B.F.Baiev (1960). Modul în care se dezvoltă limbajul este puternic influenţat de mediul în care trăieşte copilul, de cât de mult i se vorbeşte, de cât de mult este stimulat să folosească limbajul în comunicare. De aceea la această vârstă se remarcă diferenţe între copii (dacă nu este stimulat corespunzător copilul nu va vorbi mai târziu). Copilul educat corespunzător îşi însuseşte rapid cuvinte noi, foloseşte activ clişeele verbale ale adulţilor. Imaginația se dezvoltă în special prin intermediul jocului (cu precădere a jocului cu roluri), la care se adaugă activități precum desen, muzică, modelaj, activități ce contribuie la stimularea fanteziei preșcolarului. La vârsta de 3 ani fantasticul este confundat cu realul. Copilul povestește cu mult entuziasm întâmplări imaginare, iar siguranța cu care sunt narate aceste evenimente dă impresia că sunt chiar adevărate. În jurul vârstei cde 5 ani poveștile fantastice și lăudăroșeniile sunt mai rare, deoarece copilul reușește să facă mai bine deosebirea dintre real și imaginar. (Bacus, A., 2007) Atenția este stimulată tot prin intermediul jocului întrucât acesta are rolul de a-i atrage pe copii și de a-i capta. Este necesar de a folosi mijloace de atragere a copiilor deoarece, cel pu in la începutul perioadei aceasta are un caracter ț involuntar, treptat ea devenind voluntară (spre sfârșitul perioadei). Se consolidează volumul, concentrarea şi mobilitatea atenţiei. Astfel, concentrarea înregistrează ameliorări succesive: dacă la preşcolarul mic este de 5-7 minute, la preşcolarul mijlociu de 20-25 minute, iar la preşcolarul mare de 45-50 minute. Printre activitățile care solicită atenția se numără ascultarea de povești, diafilme, desene animate, teatru de păpuși etc. (Șchiopu, U., Verza, E., 1997) Afectivitatea se distinge prin caracterul exploziv și instabil – cu timpul stările afective devin mai profunde și mai nuanțate, la 3 ani apare sentimentul de vinovăție și pudoare, la 4 ani se schițează mândria, la 5 ani apare sindromul bomboanei amare, respectiv starea afectivă pe care o traversează copilul când primeşte o recompensă nemeritată, la 6 ani se manifestă criza de prestigiu, adică disconfortul pe care îl trăieşte copilul ori de câte ori este mustrat în public. ( Șchiopu, U., Verza, E., 1997) Stările afective sunt în general confuze în prima parte a intervalului ( copilul poate râde sau plânge în același timp, râde cu lacrimi pe obraz), după 4 ani emoțiile devin mai profunde dar sunt încă legate de concret, de ceea ce îi este mai aproape copilului. Treptat apare posibilitatea de simulare a emoțiilor, dezvoltată în special prin activitatea de joc. (Găișteanu, M., 2007 ) Se poate spune că dezvoltarea afectivă a copilului în această perioadă este dependentă de calitatea relaţiilor pe care copilul le stabileşte cu adulţii din mediul său, aceasta fiind o perioadă de maximă receptivitate emoţională. Apar o serie de trăsături pozitive ale voinței: stăpânirea de sine, ierarhizarea motivelor acţiunii; preşcolarul va fi capabil să îndeplinească şi activităţi care nu îi plac, sau îi plac mai puţin, dacă poate procura o bucurie celor dragi sau îşi pregăteşte, astfel, teren pentru o activitate mai plăcută; părinţii pot contribui la exersarea voinţei sale atribuindu-i o serie de sarcini permanente: şters praf, aşezat tacâmuri pe masă, udat flori etc. (Bacus, A., 2007). Preșcolaritatea este perioada formării inițiale a personalității, a apariției primelor relații și atitudini. Toate acestea sunt posibile tot prin intermediul jocului, activitate principală la această vârstă. Prin joc copilul se eliberează de stres, își folosește mintea și corpul pentru a afla lucruri despre mediul care îl înconjoară. Teoreticienii au dezvoltat mai multe sisteme care să explice dezvoltarea personalității în perioada presșcolară: • Potrivit lui Erikson, copilul mic capată autonomie sau autodirecționare, urmând ca la vârsta preșcolară să dezvolte spirit de inițiativă. • O altă direcție în acest domeniu de cercetare afirmă că personalitatea se dezvoltă ca parte a condiționării (învățate fie prin asociere, fie prin recompensă și pedeapsă) și observării (învățare prin imitație). • Psihologii cognitiviști afirmă că personalitatea este în parte conturată de atitudinile și prejudeățile exprimate de către adulții din jurul copilului. • Se speculează și că personalitatea se naște din identificarea la gen și la rolurile pe care societatea le atribuie fiecărui sex. Dezvoltarea personalităţii copilului după H. Wallon în perioada 3-6 ani corespunde stadiului personalismului. În cursul acestei perioade se pot distinge mai multe substadii: perioada de opoziţie de la 3 la 4 ani, perioada de graţie de la 4 la 5 ani, perioada de imitaţie de la 5 la 6 ani. Caracteristica stadiului este in continuare centripetă, copilul fiind încă centrat pe sine. Perioada de opoziţie face parte din nevoia afirmării personalităţii ce se naşte acum. Copilul, bazându-se pe relativa independenţă şi autonomie câştigă, prin opoziţia faţă de ceilalţi, conştiinţa că este diferit de ceilalţi. Perioada de graţie este cea în care eul copilului tinde să se valorizeze, el caută acum aprobarea. Îi place să se dea in spectacol şi se vrea seducător pentru adultul din preajmă şi pentru propria sa satisfacţie. Perioada imitaţiei corespunde momentelor când copilul consacră mult timp imitaţiei adultului nu doar la nivelul gesturilor, ci şi la nivelul rolurilor, personajelor, atitudinilor. În perioada precedentă, imitaţia era aproape simultană producerii atitudinii, acum ea devine progresiv amânată contribuind la imitaţia propriuzisă. Imitaţia este un concept cheie în gândirea walloniană, ea făcând legătura între inteligenţa situaţională şi inteligenţa discursivă. Se poate concluziona că niciuna dintre aceste perspective nu poate explica procesul prin care se conturează personalitatea și că cel mai probabil îmbinarea dintre influențele genetice și sociale determină trăsăturile finale ale personalității. Părinții joacă un rol important în dezvoltarea personalității. În funcție de tipul de interacțiune copiii vor manifesta anumite trăsături. Părinţii iubitori care reuşesc să ofere căldura, modele pozitive copiilor, părinţii care se folosesc în procesul educaţional de calităţile copiilor şi nu de defectele lor, cei care nu "strivesc" personalitatea copilului prin autoritate excesivă au copii fericiţi, încrezători în forţele proprii. Prin această atitudine ei reuşesc să aibă o comunicare optimă cu copilul, lucru esenţial în educare. Metodele necorespunzătoare bazate pe autoritate excesivă, pe folosirea pedepsei fizice, pe ignorarea personalităţii copilului determină apariţia comportamentelor agresive, a unei imagini de sine deficitare. 